Kaptein James Cook (* 7 November 1728; † 14 Februarie 1779) was 'n Britse ontdekkingsreisiger, navigator en kartograaf. Cook was die eerste mens om 'n kaart van Newfoundland saam te stel voordat hy reise na die Stille Oseaan onderneem het. Hy was dan ook die eerste Europeër om by die oostelike kus van Australië en die eilande van Hawaiï aan te doen, asook die eerste ontdekkingsreisiger wat rondom Nieu-Seeland gevaar het. Cook het as tiener by die Britse handelsvloot en in 1755 by die Britse Koninklike Vloot aangesluit. Hy het deelgeneem aan die Sewejarige Oorlog en het die Sint-Laurensrivier tydens die beleg van Quebec verken. Dit het Generaal Wolfe in staat gestel om 'n verassingsaanval te loods en Cook onder die leierskap van die Royal Society se aandag gebring. Dit was ook dan 'n belangrike draaipunt in sy loopbaan, wat bygedra het tot sy aanstelling in 1766 as kommandeur van die Endeavour vir die eerste van drie reise na die Stille Oseaan. Cook het baie gebiede en verskeie eilande vir die eerste keer op Europese kaarte aangebring. Cook het in Hawaii omgekom na 'n geveg met inboorlinge daar tydens sy derde verkenningsreis van die Stille Oseaan in 1779.